1. Ievads

Saistībā ar Apvienotās Karalistes izstāšanos no Savienības pārējās 27 dalībvalstis, 2017. gada 20. novembrī tiekoties līdztekus Vispārējo lietu padomei, par Eiropas Banku iestādes (EBI) jauno mītnesvietu izraudzījās Parīzi Francijā .

EBI mītnes atrašanās vieta ir noteikta 7. pantā EBI dibināšanas regulā (“EBI regula”) , kura attiecīgi bija jāgroza , lai mītnesvietu pārceltu no Londonas uz Parīzi. Ar EBA regulas grozījumiem papildus mītnes atrašanās vietas maiņai tika ieviestas arī konkrētas jaunas prasības attiecībā uz mītnes atrašanās vietu, kā arī pienākums Komisijai līdz 2019. gada 30. martam un pēc tam reizi 12 mēnešos publicēt ziņojumu par to, kā EBI ievēro minētās prasības.

EBI regulas 7. pantā ir noteikts: “Iestādes mītnesvieta neietekmē Iestādes uzdevumu un pilnvaru izpildi, tās pārvaldības struktūras organizāciju, galvenās organizācijas darbību vai tās darbību vispārējo finansēšanu un dod iespēju attiecīgā gadījumā ar citām Savienības aģentūrām kopīgi izmantot administratīvā atbalsta pakalpojumus un telpu apsaimniekošanas pakalpojumus, kas nav saistīti ar Iestādes pamatdarbību.”

EBI dod vajadzīgo pienesumu, lai Komisija varētu izpildīt minētās ziņošanas prasības. Pirmie divi ziņojumi tika publicēti 2019. un 2020. gadā. Šis ir trešais ziņojums atbilstoši jaunajam ziņošanas pienākumam.

2. EBI mītnes nolīgums

Mītnes nolīgums (turpmāk “MN”) ar Francijas valdību tika parakstīts 2019. gada 6. martā Parīzē. Ievērojot MN 25. pantu, EBI 2019. gada 4. martā pabeidza iekšējās procedūras, kuras ir nepieciešamas, lai MN varētu stāties spēkā, un 2021. gada jūnijā paziņoja par to pabeigšanu Francijas Ārlietu ministrijai. EBI gaida apstiprinājumu par to procedūru pabeigšanu, kas saskaņā ar Francijas tiesību aktiem vajadzīgas, lai MN stātos spēkā, ieskaitot ratifikāciju Francijas parlamentā. MN parakstīšana nav ietekmējusi EBI darbību un pārvaldību.

MN atspoguļo prasības, kas noteiktas Protokolā Nr. 7 par privilēģijām un imunitāti Eiropas Savienībā , un papildus dod EBI darbiniekiem tiesības uz īpašu uzturēšanās atļauju “FI” (Fonctionnaire International), kas apliecina viņu kā starptautisko ierēdņu statusu Francijā (attiecas arī uz ģimenes locekļiem). EBI strādā kopā ar Eiropas lietu un ārlietu ministrijas Protokola biroju un ar muitas iestādēm, lai nodrošinātu, ka procedūras saistībā ar darbinieku un viņu ģimenes locekļu ierašanos Francijā, īpašo uzturēšanās atļauju izsniegšanu un nodokļu atvieglojumu piemērošanu EBI norit gludi. Līdz 2021. gada jūlijam darbiniekiem un ģimenes locekļiem bija izsniegta 231 īpašā uzturēšanās atļauja un izskatīšanā bija vēl divi pieteikumi.

Turklāt saskaņā ar MN EBI darbinieki, kas pārceļas no Londonas uz Parīzi, divpadsmit mēnešu laikā no ierašanās Francijā var bez nodokļiem iegādāties vai importēt transportlīdzekli. Līdz šim 38 darbinieki ir izmantojuši iespēju iegādāties vai importēt transportlīdzekli bez PVN un reģistrēt to, pamatojoties uz diplomātiskajām privilēģijām.

Saskaņā ar MN 9. pantu EBI ir atbrīvota no PVN par oficiālajiem izdevumiem, ja rēķina summa bez PVN pārsniedz 150 EUR. Praksē PVN par pirkumiem Francijā un par pirkumiem atbilstoši MOSS režīmam maksā EBI, kura pēc tam atgūst šo PVN no Francijas valdības. Līdz 2021. gada jūlijam EBI bija pieprasījusi atmaksāt 1 938 479,84 EUR, un ir jau saņēmusi visu summu.

Saskaņā ar MN 19. pantu Francijas valdība 2019. septembrī Courbevoie atvēra Eiropas skolu Parīze-Ladefānsa. Skola piedāvā visaptverošu mācību programmu – no bērnudārza līdz Eiropas vispārējās vidējās izglītības diplomam – Parīzes reģionā atrodošos ES struktūru darbinieku bērniem, kā arī skolēniem, kuru dzīvesgājums ir bijis starptautisks. Papildus pirmsskolas, pamatskolas un vidusskolas cikla akreditācijai līdz 5. klasei šogad Eiropas skolu Padome vienbalsīgi akreditēja vidusskolas pēdējās klases (Eiropas skolu sistēmā 6. un 7. klase). Tādējādi tiek nodrošināta iespēja saņemt Eiropas vispārējās vidējās izglītības diplomu. No 2021. gada septembra angļu valodas sekcijā ir nosegts viss cikls no pirmsskolas līdz vidusskolas pēdējam gadam. Franču valodas sekcijā ir nodrošināts viss pirmsskolas un pamatskolas cikls. 2020./2021. mācību gadā skolā mācījās 20 EBI darbinieku bērni, visi no viņiem angļu valodas sekcijā.

3. EBI pārvaldība, darbība un uzdevumu izpilde

EBI mītnesvietas pārcelšana nav ietekmējusi EBI uzdevumus un pilnvaras, pārvaldības struktūras organizāciju, tās galvenās organizācijas darbību un tās darbību vispārējo finansēšanu. Kopš 2019. gada jūnija sākuma EBI darbs pilnā mērā notiek tās jaunajos birojos Parīzē.

EBI mītnesvietas pārcelšana uz Parīzi nav ietekmējusi to, kā ES un valstu kompetentās iestādes finansē EBI darbības. Papildus šim finansējumam Francijas valdība nodrošina 8,5 miljonus euro, lai segtu Parīzes biroju izmaksas. Šo finansējumu veido 1,5 miljoni euro izveides izmaksām, kas jau ir saņemti un izlietoti, un 7 miljoni euro kārtējām īres izmaksām, kas tiks piešķirti īres deviņu gadu periodā, tādējādi izlīdzinot ietekmi uz budžetu. Līdz šim EBI saskaņā ar šo nolīgumu atbilstoši rēķiniem ir pieprasījusi un saņēmusi 5 075 000 EUR.

Kā liecina EBI uzskaite, AK iestādes vēl nav samaksājušas PVN prasījumus 581 000 EUR apmērā.

Administratīvā atbalsta pakalpojumu nodrošināšana kopīgi ar citām Savienības aģentūrām

EBI ir parakstījusi pakalpojumu līmeņa nolīgumu ar EVTI par grāmatvedības pakalpojumu sniegšanu un kopš 2021. gada aprīļa sniedz šos pakalpojumus EVTI. Abas aģentūras kopīgi izmanto EBI grāmatveža un grāmatveža palīga pakalpojumus, tādējādi nodrošinot resursu efektīvāku izmantojumu. EVTI valde ir iecēlusi EBI grāmatvedi par EVTI grāmatvedi, un šis lēmums stājās spēkā 2021. gada 1. jūlijā.

EBI un EAAPI kopīgi īsteno projektu, kurā tiek izstrādāti rīki, kas palīdzētu izstrādāt uzraudzības pārskatu iesniegšanas satvaru, ieskaitot datu punktu modeļu publicēšanu, validēšanas noteikumu pilno ciklu un XBRL taksonomijas paketes. EAAPI ir uz visu projekta laiku norīkojusi uz EBI projekta vadītāju.

EBI un EAAPI kopīgi izmanto trešās personas nodrošinātu privāto mākoni un saistītos infrastruktūras pakalpojumus, kuriem tās kopīgi izstrādāja koncepciju un kurus tās pastāvīgi uzrauga un pilnveido. Jaunākais pilnveides piemērs ir drošības operāciju centrs, kuram tās kopīgi izstrādāja koncepciju un kuru tās nesen sāka izmantot. EBI un EAAPI jau kopīgi strādā pie nākotnes mākoņpakalpojumu definēšanas un pie tā, kā pāriet uz tiem no 2022. gada.